Minikurs i trekktrening med hund
Norges Hundekjørerforbund, i samarbeid med Oslomarka Trekkhundklubb har gleden av å invitere til minikurs i trekktrening med hund! 
På kurset vil vi gi en innføring i hvordan man kan få mer glede av trekktrening med hunden sin! Vi vil snakke om hvordan man trener en hund til å fungere godt i trekk, hvordan man bygger motivasjon og dressur i løypa, hvordan man bygger opp en sprek og skadefri hundekropp og hva slags utstyr man trenger til ulike former for trekkaktivitet. 
Vi har som mål at alle deltakerne skal få mer glede av trekktrening med hundene sine, og at trekktreningen kan bidra til bedre fysisk form, bedre kontakt mellom hund og fører, samt mange fine turer sammen med hundene! 

Kursplan 

27. Mai kl. 18.15 – 21.00 Skjelbreia, OMTK sitt klubbhus. Vangenveien 333, 1404 Siggerud 
Del 1: Innendørs, foredrag og teori 
Vi møtes på Skjelbreia for å gå gjennom flere tema som omhandler trekktrening med hund. Vi vil gå gjennom hvordan man trener en trekkhund til å bli motivert og lydig, samt ulike trenings – og konkurranseformer. Deretter vil vi se på hvordan man bygger opp den fysiske kapasiteten til hunden på en fornuftig måte, og hvordan man unngår skader. Til sist vil vi ta en titt på seletøy.  
Det vil være god tid for spørsmål og diskusjon! 
NB: Veien inn til Skjelbreia er stengt med bom. Oppmøte på Bysetermåsan kl. 18.15 for felles innkjøring gjennom bommen. Det er dårlig dekning i området. 
Del 2: Utendørs, løpetrening med hund
Vi holder vi en økt med snøreløping utendørs, med fokus på trekkglede, motivasjon og innlæring av trekkdressur. Vi vil kjøre korte drag, øve på egenskaper man har behov for ute på trening med hund og jobbe med fokus i en setting med mange andre hunder. Vi legger opp økten slik at alle kan delta, uavhengig av forkunnskaper eller fysisk form! Vi vil dele i grupper ved behov. Dersom du har utfordring med å løpe/jogge, er det fint om vi får beskjed slik at vi kan finne løsninger. 
Utstyr: Sele til hunden, line med strikk og magebelte. Klær og sko til aktivitet. 
Alder på hund: Hunder må være 9 måneder for å følge økten i sin helhet. Dersom man har en yngre hund, kan man delta på deler av økten for miljøtrening. 



Foredragsholder 
Anneli Vergeland Krog 
Anneli er trener i og leder av Oslomarka trekkhundklubb avdeling Østfold, har drevet med flere ulike hundesporter med sine border collier og har trener 1 og trener 2 kurs i regi av Norges Hundekjørerforbund. Anneli har bidratt på flere kurs i trekktrening tidligere, og har god erfaring med å skape hunder som er trygge og glade på trening. 
Trenere 
Marianne Svendsrud 
Marianne er trener i Oslomarka trekkhundklubb Canicross, og har trener 1 og trener 2 kurs i regi av forbundet. Marianne har 4 alaska huskyer, som hun trener aktivt og variert, både med en og en hund og i spann med slede og vogn. 
Siri Fatnes 
Siri er trener i Oslomarka trekkhundklubb Canicross, og har trener 1 og trener 2 kurs i regi av forbundet. Siri har en alaska husky som hun bruker til flere ulike aktiviteter, på barmark og snø, og driver et aktivt friluftsliv med hund. 

Organisasjon 

Oslomarka Trekkhundklubb
Oslomarka Trekkhundklubb ble stiftet i 1938 og er en av Norges eldste klubber.
Klubben har sitt utspring i Oslo sivile Tjenestehundklubb, og tok navnet Arbeidernes Trekkhundklubb.
Med årsak i et samarbeide med Norsk Folkehjelp, tok klubben så navnet Norsk Folkehjelp Trekkhundklubb frem til 1956,
da klubben fikk sitt nåværende navn: Oslomarka Trekkhundklubb. Aktiviteten i klubben var rettet mot ambulansekjøring i marka rundt Oslo. Før i tiden var skiløypene i mye dårligere forfatning og dette førte igjen til flere fall og mye flere skader enn i dag.
Det er ikke få personer klubbens ambulansekjørere har tatt hånd om å fraktet ut av marka, og på det meste hadde klubben 20 hundespann på helgevakt.
Klubben er i dag en aktiv klubb for aktive hundefolk på alle nivåer. Det er et stort aktivitetstilbud med ulike fellestreninger flere dager i uken. De fleste medlemmene er mosjonister og friluftsfolk med hund, men klubben har også utøvere som konkurrerer på høyn nivå i alle grener. 
Les mer om klubben her: https://www.omtk.no/

Norges Hundekjørerforbund 
Norges Hundekjørerforbund jobber for å fremme og utvikle hundekjøring som en trygg og spennende idrett i Norge. Idretten omfatter slede, nordisk stil og barmark – som igjen omfatter aktiviteter med alt fra 1 – 16 hunder, korte og lange distanser og alle nivåer. Våre klubber har et bredt aktivitetstilbud med treninger, samlinger, kurs og konkurranser. Våre aktiviteter er åpne for alle typer hunder og folk, og vi ønsker deg velkommen som aktiv deltaker hos oss! 
Les mer om hundekjøring og forbundet her: https://www.sleddog.no/next/p/62588/hjem

Spørsmål om kurset kan rettes til post@sleddog.no 

Velkommen til et morsomt og lærerikt kurs! 



